Gregorius episcopus, servus servorum Dei: dilecto filio priori de Villari monasterio, Senonensis diecesis, salutem et apostolicam benedictionem. Significarunt nobis dilecti filii, decanus et capitulum ecclesie Autissiodor., quod nonnulli iniquitatis filii quos pro suis ignorant, quedam jura que pitagia vulgariter appellant, decimas, terras, possessiones, redditus et nonnulla alia bona ipsius ecclesie malitiose occultarunt et occulte retinere presumunt, in animarum suarum periculum, et ejusdem ecclesie non modicam lesionem. Quare dicti decanus et capitulum humiliter petebant a nobis ut providere super hoc eidem ecclesie paterna sollicitudine curaremus. Quocirca discretioni tue per apostolica scripta mandamus, quatenus omnes hujusmodi occultos detentores jurium, decimarum et aliorum predictorum bonorum publice in ecclesiis coram populo, per te vel per alium moneas ut intra competentem terminum quem illis ad hoc prefixeris ea dictis decano et capitulo a se debito manifestent, et debitam de iis satisfactionem impendant. Alioquin ex tunc in eos si infra alium terminum peremptorium competentem, quem eis ad hoc duxeris prefigendum, hujusmodi monitis parere contempserint, generalem excommunicationis sententiam proferas, faciens eam ubi et quando expedire videris usque ad satisfactionem condignam solemniter publicari. Datum apud Urbem-veterem, X. kal. aprilis, pontificatus nostri anno primo.